Nordjyderne skvatter i stor stil på fortorve og veje i øjeblikket. Sidste uges snefald er flere steder omdannet til ren is - og det har fået konsekvenser. Alene søndag modtog Aalborg Universitetshospital 29 personer med faldskader. En af dem som har oplevet det glatte føre på egen krop er overlæge på ortopædkirurgisk afdeling Steen Rasmussen. - Jeg var ude at løbe, og pludselig lå jeg i den anden side af vejen. Jeg vidste med det samme, at min ankel var brækket. En speciel oplevelse for overlægen der ellers er vant til selv at modtage patienter med faldskader. - Det er jo lidt træls, når man selv er overlæge med speciale i ortopædkirurgi at skulle ligger dér med en brækket ankel. Overlægens ben skal ligge i gips i de næste seks uger. Han er nu en erfaring rigere, og kan derfor give et godt råd: - Som udgangspunkt skal man ikke løbe på is. Man skal tage sig i agt og bruge noget ordentligt fodtøj. Jeg har selv gode sko, men jeg troede ikke, der var så glat.

Referat:
Fodgængerne skøjter rundt på de nordjyske veje og fortove - og det giver travlhed på skadestuerne.